ที่ประชุมร่วมกันของรัฐสภาสมัยวิสามัญ เตรียมพิจารณาร่างพระราชบัญญัติว่าด้วยการออกเสียงประชามติ
การประชุมร่วมกันของรัฐสภา สมัยวิสามัญ ในเวลา 09.30 น. วันนี้ (7 เม.ย.64) โดยวาระสำคัญเป็นการพิจารณาร่างพระราชบัญญัติว่าด้วยการออกเสียงประชามติ พ.ศ. .... ซึ่งคณะกรรมาธิการวิสามัญพิจารณาเสร็จแล้ว ซึ่งพิจารณาต่อจากการประชุมร่วมกันของรัฐสภา สมัยวิสามัญ เมื่อวันที่ 18 มีนาคมที่ผ่านมา เป็นการพิจารณาต่อที่มาตรา 10 จากทั้งหมด 67 มาตรา หลังคณะกรรมาธิการวิสามัญพิจารณาร่างพระราชว่าด้วยการออกเสียงประชามติ ได้ขอถอนร่างพระราชบัญญัติดังกล่าวออกไปเพื่อปรับปรุงให้สอดคล้องกับเนื้อหาในมาตรา 9 หลังที่ประชุมเห็นด้วยกับกรรมาธิการเสียงข้างน้อยที่ให้ประชาชนและรัฐสภาเสนอคณะรัฐมนตรีให้ทำประชามติได้และนำกลับเข้าสู่การพิจารณาอีกครั้ง รวมถึงยังมีวาระพิจารณาร่างพระราชบัญญัติเกี่ยวกับยาเสพติด จำนวน 3 ฉบับ ได้แก่ ร่างพระราชบัญญัติให้ใช้ประมวลกฎหมายยาเสพติด พ.ศ. .... , ร่างประมวลกฎหมายยาเสพติด และร่างพระราชบัญญัติวิธีพิจารณาคดียาเสพติด (ฉบับที่ ..) พ.ศ. .... ซึ่งคณะกรรมาธิการวิสามัญพิจารณาเสร็จแล้วขณะที่ บรรยากาศที่อาคารรัฐสภา หลังจากสถานการณ์การแพร่ระบาดของโควิด-19 ที่เริ่มมีจำนวนผู้ติดเชื้อเพิ่มมากขึ้น ทางสำนักงานเลขาธิการสภาผู้แทนราษฎร ได้เน้นย้ำมาตรการป้องกันการแพร่ระบาดของโรคโควิด-19 โดยบุคคลที่จะผ่านเข้าออกบริเวณพื้นที่อาคารรัฐสภาจะต้องผ่านจุดตรวจวัดอุณหภูมิและติดสติ๊กเกอร์ พร้อมทั้งต้องสวมใส่หน้ากากอนามัยตลอดเวลาที่อยู่ในพื้นที่ รวมถึงออกประกาศมาตรการในการป้องกันการแพร่ระบาดให้ข้าราชการและเจ้าหน้าที่ปฏิบัติตามมาตรการด้านสาธารณสุขอย่างเข้มงวด ตลอดจนแจ้งในกลุ่มไลน์สื่อมวลชน ขอความร่วมมือสื่อมวลชนที่ปฏิบัติหน้าที่ในการทำข่าวใกล้ชิดกับคณะรัฐมนตรีหรือบุคคลที่มีความเสี่ยงต่อการติดเชื้อโควิด-19 และมีความประสงค์จะเข้ามาทำข่าวขอความร่วมมือให้เฝ้าระวังกักตัวเพื่อติดตามอาการและให้สื่อมวลชอื่นมาปฏิบัติหน้าที่ทำข่าวที่อาคารรัฐสภาแทน เพื่อเป็นการปฏิบัติตามมาตรการการเข้า - ออก อาคารรัฐสภา ในการป้องกันการแพร่ระบาดของโควิด-19 ที่ได้เพิ่มความเข้มข้นมากยิ่งขึ้น